b'\n_START_ARTICLE_\nStreptotsosiini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nStreptotsosiini on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 kiteist\xc3\xa4 ainetta. Yhdiste liukenee esimerkiksi veteen, etanoliin ja asetoniin. Yhdiste on optisesti aktiivinen ja sen kiertokyky vesiliuoksessa on +39. Streptotsosiinilla esiintyy mutarotaatiota. Streptotsosiini eristettiin ensimm\xc3\xa4isen kerran Streptomyces achromogenes-bakteerikannasta vuonna 1965. Yhdisteell\xc3\xa4 havaittiin olevan antibakteerisia ominaisuuksia. Jatkotutkimuksissa yhdisteen havaittiin my\xc3\xb6s tappavan sy\xc3\xb6p\xc3\xa4soluja. Streptotsosiini alkyloi sy\xc3\xb6p\xc3\xa4solujen DNA:ta ja solut eiv\xc3\xa4t pysty en\xc3\xa4\xc3\xa4 jakautumaan. Streptotsosiini kulkeutuu haiman Langerhansin saarekkeisiin ja sit\xc3\xa4 k\xc3\xa4ytet\xc3\xa4\xc3\xa4n saarekesolukarsinooman hoidossa. Usein lis\xc3\xa4ksi k\xc3\xa4ytet\xc3\xa4\xc3\xa4n fluorourasiilia. _NEWLINE_Streptotsosiinin aiheuttamia haittavaikutuksia ovat huonovointisuus sek\xc3\xa4 myrkyllisyys maksalle ja munuaisille. Streptotsosiini aiheuttaa diabetest\xc3\xa4 useille nis\xc3\xa4kk\xc3\xa4ille esimerkiksi hiirille, koirille ja apinoille. Sit\xc3\xa4 k\xc3\xa4ytet\xc3\xa4\xc3\xa4nkin diabetestutkimuksissa aiheuttamaan koe-el\xc3\xa4imille diabetest\xc3\xa4. Ihmisill\xc3\xa4 vastaavaa vaikutusta ei ole varmasti todistettu, mutta aine voi vaikuttaa sokeriaineenvaihduntaan._NEWLINE_Streptotsosiinia valmistetaan bioteknisesti kasvattamalla Streptomyces achromogenes-bakteeria tai nitrosoimalla glukosamiinin ja metyyli-isosyanaatin reaktiotuotetta.'